На основу члана 4 Правилника о начину и поступку доделе средстава црквама и верским заједницама на територији општине Свилајнац („Службени гласник општине Свилајнац", број 16/15) и Одлуке о буџету општине Свилајнац за 2022. годину („Службени гласник општине Свилајнац", број 35/21, 12/22 и 17/22) и Решења о употреби текуће буџетске резерве број 06-22/22-II-3 од 10.08.2022. године („Службени гласник општине Свилајнац", број 23/22), Општинска управа општине Свилајнац, расписује

**Ј А В Н И К О Н К У Р С**

**за финансирање пројеката цркава и верских заједница из буџета општине Свилајнац за 2022. годину**

Средства по овом Јавном конкурсу додељују се црквама и верским заједницама са територије општине Свилајнац у складу са Правилником о начину и поступку доделе средстава црквама и верским заједницама на територији општине Свилајнац, а у вези са Одлуком о буџету општине Свилајнац за 2022. годину.

Право учешћа на Јавном конкурсу имају:

1. Цркве и

2. Верске заједнице

Црквама и верским заједницама сматрају се цркве и верске заједнице сходно одредбама члана 10 став 1 и 2 Закона о црквама и верским заједницама („Службени гласник Републике Србије“, број 36/06).

Право подношења пријава на овај Јавни конкурс имају цркве и верске заједнице које делују за подручје општине Свилајнац и које су основане у складу са прописима којима се уређује њихово оснивање.

Укупан износ средстава намењених финансирању пројеката цркава и верских заједница из буџета општине Свилајнац за 2022. годину износи: **3.500.000,00 динара** (словима: тримилионапетстотинахиљада динара).

Средства намењена црквама и верским заједницама користе се за следеће намене, што су уједно и ближи критеријуми за подношење пријава на Јавни конкурс:

- изградњу или обнову цркава и верских објеката,

- адаптацију или реконструкцију цркава и верских објеката,

- инвестиционо и текуће одржавање цркава и верских објеката,

- финансирање културних програма.

Овај Јавни конкурс се објављује на огласној табли Општинске управе општине Свилајнац и на сајту Општине Свилајнац www.svilajnac.rs.

Јавни конкурс се објављује дана: 22.08.2022. године.

Јавни конкурс је отворен до расподеле расположивих средстава из буџета општине Свилајнац.

Ради учешћа на Јавном конкурсу, цркве и верске заједнице подносе Пријаву на конкурс на посебном обрасцу, који се може преузети са сајта Општине Свилајнац www.svilajnac.rs, односно у штампаном облику у згради Општине Свилајнац, на писарници Општинске управе општине Свилајнац, у Свилајнцу, Улица Светог Саве број 102.

Формулар пријаве се може попуњавати у електронској форми или ручно, читко попуњен.

Пријава у облику формулара мора бити оверена од стране овлашћеног лица подносиоца пријаве.

Пријавни формулар на Јавни кoнкурс се подноси у једном оригиналном примерку, у затвореној коверти, адресиран за: „Комисија за спровођење поступка расподеле средстава црквама и верским заједницама на територији општине Свилајнац, са назнаком „ПРИЈАВА НА КОНКУРС ЗА ЦРКВЕ И ВЕРСКЕ ЗАЈЕДНИЦЕ“ **– не отварати,** а може се предати лично на писарници Општинске управе општине Свилајнац, у Свилајнцу, Улица Светог Саве број 102.

Пријаве на неодговарајућим обрасцима, као и непотпуне пријаве неће се разматрати.

Одлуку о избору пројекта и расподели средстава црквама и верским заједницама на територији општине Свилајнац (у даљем тексту: Одлука), доноси начелник Општинске управе општине Свилајнац, на предлог Комисије за спровођење поступка расподеле средстава црквама и верским заједницама на територији општине Свилајнац. Одлука се објављује на сајту Општине Свилајнац www.svilajnac.rs. Одлука се доноси у форми решења које је коначно.

Корисници средства, дужни су да доставе ИЗВЕШТАЈ о утрошку одобрених средстава, односно о реализацији финансирања одобрених пројеката, најкасније до краја текуће буџетске године, што значи да пројекат мора бити реализован у 2022. години у целости.

Уз Извештај обавезно се достављају и копије свих рачуна о утрошку одобрених средстава оверене од стране корисника средстава.

У случају недостављања Извештаја о утрошку одобрених средстава, обавезује се корисник да изврши повраћај добијених средстава у целости.

У случају да се одобрена средства по пројекту не утроше у целости, обавезује се корисник да изврши повраћај неутрошених средстава.

Након доношења одлуке о избору пројеката који ће бити финансирани, са подносиоцима истих Председник општине Свилајнац ће закључити уговор о финансирању реализације пројекта.

Лице задужено за давање додатних обавештења о Јавном конкурсу је Ивана Станковић, контакт телефон 064/8912649, сваког радног дана од 7,30 до 15,30 часова.

ОПШТИНСКА УПРАВА ОПШТИНЕ СВИЛАЈНАЦ

Број: 400-395/2022-IV; Дана: 22.08.2022. године

НАЧЕЛНИК ОПШТИНСКЕ УПРАВЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ивана Пауновић с.р.